ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 19. marca 2003
									K materiálu č. 1408/2002
									K bodu č. 3

S T A N O V I S K O

k návrhu zákona, ktorým sa mení a dopĺňa zákon Slovenskej národnej rady č. 564/1991 Zb. o obecnej polícii v znení neskorších predpisov – k novému zneniu

I

	Návrh zákona, ktorým sa mení a dopĺňa zákon Slovenskej národnej rady č. 564/1991 Zb. o obecnej polícii v znení neskorších predpisov predkladá minister vnútra V. Palko.

II

	Cieľom predloženého návrhu je upraviť oblasť dohľadu štátu na činnosť obecnej polície, jednotné označenie príslušníkov obecnej polície, jej motorových vozidiel, zabezpečiť jednotnú odbornú prípravu a skúšky odbornej spôsobilosti príslušníkov obecnej polície a upraviť spoluprácu obecnej polície s Policajným zborom. 

III

	Legislatívna rada vlády Slovenskej republiky prerokovala predmetný návrh zákona 11. februára 2003  a odporučila vláde návrh zákona  s c h v á l i ť s tým, že v novom znení predloženom na rokovanie vlády budú zapracované jej pripomienky a odporúčania.

IV

	Sekcia vládnej legislatívy Úradu vlády Slovenskej republiky konštatuje, že v novom znení návrhu zákona, ktorým sa mení a dopĺňa zákon Slovenskej národnej rady č. 564/1991 Zb. o obecnej polícii v znení neskorších predpisov predkladateľ zapracoval okrem dvoch pripomienok všetkých 19 pripomienok a odporúčaní legislatívnej rady, ktoré boli prevažne upresňujúceho, legislatívno-technického charakteru.  Pripomienky sa týkali tiež rozšírenia legisvakancie, aby sa ešte pred nadobudnutím účinnosti zákona vytvoril časový priestor potrebný na postupnú výmenu rovnošaty príslušníkov obecnej polície. 

	Sekcia vládnej legislatívy Úradu vlády Slovenskej republiky odporúča predložený návrh zákona s c h v á l i ť  s tým,  že  do vládneho návrhu zákona budú zapracované ešte tieto dve upresňujúce pripomienky legislatívnej rady:

1. K bodu 6
	V § 22 ods. 2 písm. a) slovo „tieto“ je potrebné vypustiť.

2. K bodu 10
	V § 25 ods. 5 písm. b) slovo „kópiu“ je potrebné dať do súladu so slovami „osvedčenú kópiu“. 

	

Bratislava 14. marca 2003
Vypracovala: J. Fischerová

									Štefan G r m a n
									generálny riaditeľ
   								    sekcie vládnej legislatívy